Kardjelio ežeras
Kardjelio ežeras (isp. Lago Cardiel) – ežeras Argentinoje, Patagonijoje, Santa Kruso provincijoje, 60 km į pietvakarius nuo Gobernador Gregoreso. Iškilęs 300 m virš jūros lygio Patagonijos plokščiakalnyje. Ilgis 29 km, plotis iki 22 km. Ežeras nenuotakus. Į jį įteka Kardjelio (Infante Rabono) upė. Prie ežero įsikūręs tik nedidelis Lago Kardjelio kaimelis. Pavadintas jėzuitų misionieriaus Chosė Kardjelio (José Cardiel), kartu su Matijasu Strobeliu ir Chosė Kiroga, 1745 m. tyrinėjusiu šį regioną, garbei.